จี้สื่อไม่ละเมิดสิทธิเสนอข่าว LGBTIQ
ดร.กังวาฬ ฟองแก้ว อาจารย์ประจำภาควิชานิเทศศาสตร์ มหาวิทยาลัยบูรพา เปิดเผยว่า จากรายงานเฉพาะบุคคลซึ่งได้ศึกษาการนำเสนอภาพลักษณ์ของผู้มีความหลากหลายทางเพศของสื่อด้านข่าวและผลกระทบต่อผู้มีความหลากหลายทางเพศ ซึ่งเป็นส่วนหนึ่งในการอบรมหลักสูตรผู้บริหารการสื่อสารมวลชนระดับกลางด้านกิจการกระจายเสียงและกิจการโทรทัศน์ (บสก.) รุ่นที่ 9 โดยสัมภาษณ์เชิงลึกตัวแทนผู้มีความหลากหลายทางเพศ 7 คน และตัวแทนผู้ปฏิบัติงานสื่อด้านข่าว 3 คน พบว่า ผู้มีความหลากหลายทางเพศ หรือ LGBTIQ รับรู้การนำเสนอข่าวที่ผลิตซ้ำภาพลักษณ์ด้านลบของผู้มีความหลากหลายทางเพศ โดยนำเสนอข่าวอย่างขาดความถูกต้องรอบด้าน ซึ่งผู้ปฏิบัติงานสื่อด้านข่าวใช้ทัศนคติส่วนตัวตัดสินแหล่งข่าวและขาดการเรียนรู้เพิ่มเติมเกี่ยวกับประเด็นผู้มีความหลากหลายทางเพศ การนำเสนอข่าวลักษณะดังกล่าวส่งผลกระทบต่อมุมมองด้านลบที่ผู้มีความหลากหลายทางเพศมีต่อตนเองและอุปสรรคในชีวิตประจำวัน ตัวแทนผู้มีความหลากหลายทางเพศจึงอยากเรียกร้องให้สื่อด้านข่าวนำเสนอภาพลักษณ์ของผู้มีความหลากหลายทางเพศในฐานะมนุษย์ปกติ นำเสนอข้อมูลรอบด้าน ไม่ดูถูกศักดิ์ศรีความเป็นมนุษย์และละเมิดสิทธิมนุษยชน เปิดโอกาสให้ผู้ตกเป็นข่าวนำเสนอข้อมูล ควรค้นหาความรู้เพิ่มเติมรวมทั้งควรทำความรู้จักชุมชนผู้มีความหลากหลายทางเพศดร.กังวาฬ กล่าวว่า ตัวแทนผู้ปฏิบัติงานสื่อด้านข่าวแสดงทัศนะว่า แม้กระบวนการทำข่าวและการนำเสนอข่าวผู้มีความหลากหลายทางเพศไม่ต่าง จากข่าวทั่วไปที่ต้องเคารพสิทธิมนุษยชน แต่ข่าวเกี่ยวกับผู้มีความหลากหลายทางเพศถือเป็นประเด็นละเอียดอ่อน ผู้ปฏิบัติงานสื่อด้านข่าวจึงควรเรียนรู้เพิ่มเติมจากแหล่งที่หลากหลายเพื่อยกระดับคุณภาพการนำเสนอข่าวของตนอย่างไรก็ตาม ตัวแทนผู้มีความหลากหลายทางเพศและผู้ปฏิบัติงานสื่อด้านข่าวมีข้อเสนอแนะที่สอดคล้องกันต่อองค์กรที่ทำหน้าที่กำกับดูแลสื่อด้านข่าวว่าควรให้ความสำคัญกับการคุ้มครองสิทธิและศักดิ์ศรีความเป็นมนุษย์ของผู้มีความหลากหลายทางเพศ รวมทั้งทำหน้าที่เป็นผู้นำในการดำเนินการพัฒนาคุณภาพผู้ปฏิบัติงานสื่อด้านข่าวในประเด็นดังกล่าว สร้างความร่วมมือกับองค์กรที่เกี่ยวข้องในมิติต่างๆ รวมทั้งบังคับใช้มาตรการบทลงโทษ และมีนโยบายเยียวยาผู้ได้รับผลกระทบชัดเจน โดยผู้ปฏิบัติงานสื่อด้านข่าวควรยึดถือและปฏิบัติหน้าที่ตามมาตรฐานทางจริยธรรมหรือแนวปฏิบัติที่ได้กำหนดไว้.
ผู้มีความหลากหลายทางเพศ หรือ LGBTIQ รับรู้การนำเสนอข่าวที่ผลิตซ้ำภาพลักษณ์ด้านลบของผู้มีความหลากหลายทางเพศ โดยนำเสนอข่าวอย่างขาดความถูกต้องรอบด้าน
LGBTIQ,ความหลากหลายทางเพศ,การนำเสนอข่าว,สิทธิมนุษยชน,ผู้สื่อข่าว,กังวาฬ ฟองแก้ว,ข่าววันนี้